Nordjyllands Politi har fundet et større lager af de såkaldte kvartpaller i plast. Nu efterlyser politiet ejerne til pallerne. Pallerne blev fundet på i en garage i forbindelse med en anholdelse onsdag den 15. januar klokken to om natten. Her tikkede en anmeldelse ind om tyveri af paller fra Fakta på Sjællandsgade i Aalborg. Politiet anholdte i den forbindelse to mænd, og ved at følge spor i sneen fandt patruljen frem til de i alt 718 gemte kvartpaller i nogle nærliggende garager. De to mænd er afhørt og sigtet i sagen, men de har ikke fortalt noget om, hvad de ville med pallerne. Nu håber Nordjyllands Politi at finde frem til ejerne af pallerne. - Vi tror, at det muligvis kan være købmænd eller supermarkeder i Aalborg-området, der kan være de rette ejere, siger politiassistent Jens Poulsen fra Sagscentret ved Nordjyllands Politi. Kan man bevise, at man mangler nogle kvartpaller, så kan man henvende sig til Nordjyllands Politi på telefonnummer 114.

Referat:
Nordjyllands Politi leder efter ejerne til flere hundrede paller.